樂郊詩
作者：歐陽修
朝代：宋

paragraphs: 樂郊何所樂，所樂從公遊。
三日公不出，其民蹙然愁。
一聞車馬音，從者如雲浮。
吾問鄆之人，無乃失業不。
云惟安其業，然後樂其休。
樂郊何所有，胡不考公詩。
有山在其東，有水出逶夷。
有臺以臨望，有沼以游嬉。
俯仰迷上下，朱欄映清池。
草木非一種，青紅隨四時。
其餘雖瑣屑，處置各有宜。
樂郊何以名，吾爲本其意。
自古賢哲人，所存非一世。
當時偶然迹，來者因不廢。
鄆非公久留，公去民孰賴。
此亭公所登，此樹公所憩。
俾民百年思，豈取一日醉。